b'\n_START_ARTICLE_\nEuropeana\n_START_PARAGRAPH_\nEuropeana je evropska digitalna knji\xc5\xbenica z digitaliziranimi slikami, besedili ter zvo\xc4\x8dnimi in video posnetki._NEWLINE_Portal je postal javno dostopen 21. novembra 2008, vendar se takoj po otvoritvi zaradi nepri\xc4\x8dakovanega navala sesul. Stran je obiskalo okoli deset milijonov uporabnikov na uro.\n_START_SECTION_\nO Europeani\n_START_PARAGRAPH_\nEuropeana ponuja dostop do evropskih kulturnih zakladov v digitalni obliki. Poleg gradiv knji\xc5\xbenic ponuja tudi gradivo muzejev, arhivov in multimedijskih arhivov (npr arhivov radia in televizije, filmskih arhivov itd). Vsebina se na Europeano steka iz razli\xc4\x8dnih virov, pri tem pa digitalni objekti niso shranjeni na osrednjem stre\xc5\xbeniku Europeane, temve\xc4\x8d ostajajo na stre\xc5\xbenikih kulturnih ustanov, ki gradiva zbirajo. Za uporabnike slednje pomeni, da si lahko na Europeani ogledajo pomanj\xc5\xa1ano sliko objekta z metapodatki, s klikom na povezavo pa si lahko ogledajo vsebino v originalnem okolju, to je stre\xc5\xbeniku ustanove, ki je prispevala vsebino. Partnerske institucije tako ohranijo popoln nadzor nad svojimi digitalnimi vsebinami._NEWLINE_Europeana, trenutno omogo\xc4\x8da dostop do 15 milijonov digitalnih vsebin. Med najzanimivej\xc5\xa1e gradivo posameznih dr\xc5\xbeav \xc4\x8dlanic sodijo: posnetki padca berlinskega zidu, fotografije hi\xc5\xa1e in grobnice italijanskega fizika in astronoma Galilea Galileja, portret Alfreda Nobela, notne partiture Wolfganga Amadeusa Mozarta, dela Sibeliusa, Ro\xc5\xbee zla pesnika Baudelaira, risbe Leonarda da Vincija, Vermeerjeva slika Dekle z bisernim uhanom\xe2\x80\xa6_NEWLINE_O slovenskem prispevku v Europeano so govorili na konferenci Slovenske digitalne kulturne vsebine _NEWLINE_Europeano lahko uporabljamo v ve\xc4\x8d jezikih, tudi v sloven\xc5\xa1\xc4\x8dini. Omogo\xc4\x8da iskanje v skoraj vseh uradnih jezikih EU, tako da lahko iskalci uporabljajo stran v svojem jeziku._NEWLINE_V na\xc4\x8drtu je tudi nekaj ve\xc4\x8djih nadgradenj Europeane, vklju\xc4\x8dno z razvojem programskih vmesnikov, virtualnimi razstavami ter izbolj\xc5\xa1avami iskalnika.\n_START_SECTION_\nO projektu\n_START_PARAGRAPH_\nObse\xc5\xbeni vseevropski projekt je leta 2005 za\xc4\x8dela Evropska komisija, pri njem pa je tesno sodelovalo ve\xc4\x8d kot 1500 kulturnih ustanov in organizacij iz vseh 27 dr\xc5\xbeav \xc4\x8dlanic EU, med njimi tudi institucije svetovnega kova, kot so pari\xc5\xa1ki Louvre, amsterdamski Rijksmuseum ter londonski Natural History Museum,. Razen tega je Europeana prakti\xc4\x8dno edini javno financirani projekt, ki lahko konkurira raznim komercialnim pobudam za digitalizacijo (Google Books itd.)._NEWLINE_Razvoj Europeane je povezan s \xc5\xa1tevilnimi EU projekti: Europeana Local, Europeana Travel, Europeana 1.0, CACAO, Europeana Film, ARROW, Europeana Connect, EuropeanaNet idr. Za upravljanje in sodelovanje z organizacijami, ki prispevajo vsebine, skrbi za to ustanovljena fundacija EDL Office, pri Koninklijke Bibliotheek, nacionalni knji\xc5\xbenici Nizozemske.'